alexandrainst/scandi-wiki huggingface dataset:
Gluggarnir

Gluggarnir er hægsta fjall í Suðuroynni. Fjallið er 610 metrar høgt. Gluggarnir eru millum Fámjin og Trongisvág. Eitt annað høgt fjall sum eitur Herðablaðið er beint sunnanfyri Gluggarnar. Eystanfyri Herðablaðið er næsthægsta fjall í Suðuroynni, tað er 605 metrar høgt og er beint eystanfyri ella í ein landsynning av Herðablaðnum og Gluggunum.

Keldur

Útvortis ávísingar 
Visitsuduroy.fo, Suðuroyar Kunningarstova

Fjøll í Føroyum
Suðuroy
Fámjin
Vágseiði

Vágseiði er vestanfyri Vág í Suðuroynni. Ofta er nógv brim har vesturi, men hóast tað, so hevur Vágseiði verði nógv brúkt sum lending fyri útróðrarbátar fyrr í tíðini. Um aldarskiftið um ár 1900 komu 2/3 av tí fiski, sum kom uppá land í Vági, av útróðri av Eiðinum. Bátarnir vórðu koyrdir á sjógv oman gjøgnum Kleivina.

Kleivin 
Kleivin byrjar har sum Eiðisvegur endar í dag. Kleivin kann sigast at vera ein náttúrlig lending, tó eru betringar gjørdar við mannahond. Í 1890 gjørdi Dánjal við Misá eitt spæl at hála bátarnar upp við. Lunnar vóru festir í stórar steinar.
Har er sprongt burturúr helluni og stoypt omaná helluna í 1929, og stokkar úr viði eru lagdir omaneftir, so tað er lættari at draga bátar oman og niðan.

Tráðbanin 
Í 1906 var tráðbani gjørdur á Vágseiði, soleiðis at bátar kundu verða drignir upp á land gjøgnum Múlagjógv, sum er eitt sindur longri vesturi. Tað var ein stórur fyrimunur, tá brimið stóð um Heltnarnar, sum er hella beint við Kleivina, har bátarnir annars løgdu at landi, tá kyrt var. Múlagjógv var sum oftast nógv kyrrari enn sjógvurin longri inni við Heltnarnar. Bátar og veiða var so heysað upp í loft við tráðbananum og ført úteftir inn á land á Eiðinum, veiðan fyri seg og báturin fyri seg. Onkuntíð var bara veiðan hivað upp á henda hátt. 22 bátar róðu út av Eiðinum, tá tráðbanin varð tikin í brúk. Tann fyrsti tráðbanin virkaði við mannakraft, har var eitt spæl, sum menninir gingu runt um og fingu tað at mala runt, til báturin var komin heim á Eiði. Elektrisitet kom til Vágs í 1921, men tað vardi nøkur ár, áðrenn trábanin var rikin við elektrisiteti, tað hendi í 1930. Løgtingið hevði samtykt, at teir vildu gjalda 2/3 av kostnaðinum av tráðbananum, tó í mesta lagi 1800 krónur, og játtanin var treytað av, at forstandaraskapið í felagskommununi í Suðuroynni váttaði, at arbeiðið varð forsvarligt gjørt í tráð við kostnaðarætlanina. Hans Jacob Joensen úr Mikladali gjørdi tvey portur í einari smiðju við Ósagarð, hesi vórðu síðan flutt vestur á Eiðið og sett upp har við skrástívarum, sum vóru festir í helluna. Ein sverur jarntráður var spentur vestur í Múlagjógv.

Neystini á Vágeiði 
Har stóðu fleiri neyst vesturi á Eiðinum, men tey blivu ikki eins nógv brúkt seinast í 20. øld, sum í 19. øld og tíðliga í 20. øld. Tey seinastu neystini á Eiðinum fórust í einum stormi 14. januar 1989. Tað var so nógv brim og uppgangur, at øll neystini skolaðu burtur. Fleiri av neystunum vóru nýliga umvæld. Allir bátarnir uttan ein vóru bjargaðir, báturin sum fórst brotnaði í tvey orsakað av einari gravkúgv, sum stóð við tað vestasta neystið. Gravkúgvin var tikin av stormi og brimi og datt yvir neyst og bát, so báturin brotnaði í tvey.

Myndir

Keldur

Útvortis ávísingar 
 Vagur.fo
 Grindabatar.com

Suðuroy
Vágur
Bjørg í Suðuroynni
São Paulo

São Paulo (portugisiskt: São Paulo) er ein býur í Brasil. São Paulo er størsti býur í Suðuramerika, og ein tann býur í heiminum, sum veksur skjótast. Býurin hevur umleið 11 mió. íbúgvar og er størsti býur í Brasil og áttandi størsti býur í heiminum eftir fólkatalinum. Hann er miðdepil í brasilskum ídnaði og handli. Sløk helvt av landsins ídnaði er í São Paulo. Virkini gera klædnavøru, akfør, ravmagnslutir, heilivág og evnafrøðievni. 

Samkynd kunnu giftast í brasilianska statinum São Paulo.

Søga

Mentan

Festivalar, skrúgongur og onnur mentanartiltøk 

Fleiri festivalar, skrúgongur og onnur mentanartiltøk verða hvørt ár hildin í São Paulo, eitt nú:

 Karnival í Brasil verður eisini hildið í São Paulo, byrjað verður týsdag og hildið verður á til týsdagin áðrenn Øskumikudag, sum er byrjanin á føstuni. Samba-skúlar ganga skrúgongu fríggjadag og leygardag í karnival-vikuni.
São Paulo Altjóða Film Festivalur
Skrúgonga fyri Jesus verður hildin hvørt ár hósdagin eftir Trinitatis sunnudag. Í 2006 luttóku yvir 2 milliónir fólk, verður mett.
 São Paulo Mótavika varð fyrstu ferð hildin í 1996. Mótavikan verður hildin í  Ibirapuera Parkini.
Gay Pride Parade varð fyrstu ferð hildin í 1987

Ítróttur

Fótbóltur 
Eins og í restini av Brasil, er fótbóltur eisini her tann best dámdi ítrótturin. Tey størstu liðini eru kend sum "Jarn Trio'in" ("Trio de Ferro"): São Paulo FC, Palmeiras og Corinthians. Portuguesa er eitt rímuliga stórt felag, meðan Juventus og Nacional eru tvey smá feløg.

São Paulo verður ein av vertsbýunum til FIFA World Cup í 2014, har Brasil er vertstjóð til kappingina. Stadion hjá Corinthians, nevnt Arena Corinthians, verður bygt til endamálið.

Keldur 

Býir í Brasil
Suðuramerika
Oussama Mellouli

Oussama Mellouli (føddur 16. februar 1984) er tunesiskur svimjari, hann svimur frísvimjing og blandað. Hann hevur kelinavnið Ous. Mellouli venur í USA við USC Trojans á lærda háskúlanum í Suður Kalifornia (University of Southern California).

Lívsleiðin í altjóða svimjing 
Mellouli hevur sett afrikanskt met. Í 2009 gjørdist hann heimsmeistari í 1500 metrum frí á Heimsmeistarastevnuni 2009 í Italia við tíðini 14:37.28. Føroyski Pál Joensen svam eisini í somu kapping, hann gjørdist nummar 17. Mellouli vann tvey silvur heiðursmerki í somu heimsmeistarakapping í 800 metrar frí og 400 metrar frí. Hann vann gull í 1500 frí á summar Olympiaduni í 2008. Mellouli vann heiðursmerki í 2007, men seinni misti hann tey, tí altjóða svimjisambandi fann útav, at roynd varð tikin av Mellouli í 2006, og at henda royndin var positiv, tvs. at Mellouli hevði nýtt eitt ólóligt doping evni. Svimjisambandi í Tunesia valdi tó bert at geva honum ávaring, men FINA vildi hava harðari revsing, so málið fór til CAS dómsstólin (Court of Arbitration for Sport), og soleiðis endaði tað við, at heiðursmerkini, sum Mellouli vann í 2007 vóru tikin frá honum. Sí annars yvirlitið niðanfyri yvir nøkur av týdningarmiklastu úrslitunum hjá Oussama Mellouli.

Heiðursmerki og onnur úrslit á altjóða svimjistevnum 
2010 Heimsmeistara svimjikapping í Dubai á stuttgeil - vann gull í 1500m frí, silvur í 400m blandað og bronsu heiðursmerki í 200m og 400m frí og 200m frí.
2009 Heimsmeistara svimjistevna - 1 gull (1500 m frí) og 2 silvur heiðursmerki (400m frí, 800m frí)
2009 Miðalhavs Meistarastevna í Svimjing (Mediterranian Games) - Mellouli vann 5 gull heiðursmerki, tað var í 200 m og 400 m blandað og í 200 m, 400 m og 1500 m frí.
2008 Summar OL - gull (1500 m frí)
2007 Heimsmeistara svimjistevna — úrslitini hjá Mellouli eru nullstillaði vegna positiva doping roynd.
2005 Heimsmeistara svimjistevna - bronsu heiðursmerki (400m blandað og 400m frí)
2004 Summar OL - fimtapláss (400 m blandað)
2004 FINA Heimsmeistara svimjistevna á stuttbana - bronsu (200 m blandað)
2004 FINA Heimsmeistara svimjistevna á stuttbana - gull (400 m blandað)
2003 Heimsmeistara svimjistevna - bronsu heiðursmerki (400 m blandað)

Keldur

Útvortis ávísingar 
 Heimsíðan hjá Oussama Mellouli á "University of Southern California"

Svimjarar
Føðingar í 1984
Svimjarar á Summar-OL 2008
Svimjarar á Summar-OL 2012
Federico Colbertaldo

Federico Colbertaldo (føddur 17. oktober 1988) er italskur svimjari. Hann svimur frísvimjing. Í 2010 og 2008 vann hann gull í Europameista svimjistevnu á stuttgeil í 1500 m. frí. føroyski svimjarin Pál Joensen svam seg eisini í finaluna í hesi svimjikapping, hann gjørdist nummar 7. Í 2010 vann hann silvur í 400 m. frí til Europameistarastevnu á stuttbana í Eindhoven, og í 2009 vann hann silvur í 1500 m. frí til Europameistarastevnu á stuttbana í Istanbul. Í 2007 vann hann tvey bronsu heiðursmerki, tað eina vann hann í 1500 m. frí til Europameistara svimjistevnu á stuttbana í Debrecen í Ungarn, hitt bronsu heiðursmerkið vann hann til Heimsmeistarastevnuna í Melbourne í 800 m. frí.

Keldur

Útvortis ávísingar 

Federnuoto.it, um Colbertaldo

Italskir svimjarar
Føðingar í 1988
Svimjarar á Summar-OL 2008
Bárður Hansen

Bárður Hansen (føddur 13. mars 1992) er føroyskur fótbóltsleikari, miðvallaleikari. Bárður spælir við Víkingi í Vodafonedeildini og á U19 landsliðnum hjá Føroyum. Bárður leikti sín fyrsta dyst á besta liðnum hjá Víkingi í Vodafonedeildini í 2008 bert 16 ára gamal. Liðið hjá honum vann Løgmanssteypið í 2009. Í 2010 leikti Víkingur tveir dystir í Europa League móti turkiska liðnum Beşiktaş. Bárður leikti báðir dystirnir.

Altjóða dystir fyri feløg 
Bárður spældi tveir altjóða dystir fyri feløg í 2012, tað var móti Gomel. Gomel vann 6-0 og 4-0. Í 2010 spældi hann tveir dystir móti turkiska felagnum Besiktas.

Ungdómslandsliðsleikari 
Báður Hansen hevur leikt við fleiri føroyskum ungdómslandsliðum.

U15 
Í 2006 spældi hann við U15 í kappingini Aberdeen International Football Festival. Føroyar U15 vann kappingina fyri bólkin Dreingir U16.

U17 
Í 2008 leikti Bárður 3 dystir við U17 landsliðnum og í 2009 og 2010 leikti hann 5 dystir við U19 hjá Føroyum. U19 liðið sum Bárður leikti við endaði sum nummar 3 av 4 liðum. Serbia vann bólkin við 9 stigum, Grikkaland gjørdist nummar tvey við 6 stigum, Føroyar nummar 3 við 3 stigum og Hvítarussland nummar 4 somuleiðis við 3 stigum.

U19 
Bárður hevur spælt 5 dystir við U19 landsliðnum hjá Føroyum.

U21 
Í 2012 spældi hann við U21 landsliðnum móti Danmark í innleiðandi umfari hin 15. august 2012. Úrslitið gjørdist javnleikur 1-1. Bárður spældi inni allan dystin.

Keldur

Útvortis ávísingar 

 Bárður Hansen á UEFA.com
 Vikingur.fo

Føroyskir fótbóltsspælarar
Føðingar í 1992
Víkinga leikarar
Jolly

Jolly er sodavatn, ið verður bryggjað hjá Föroya Bjór. Jolly kom fyrstu ferð á hillarnar í 1955 og er síðan sett í kølarar. Jolly Cola er nógv tað mest selda sodavatnið í Føroyum, og soleiðis hevur tað verið, síðan Föroya Bjór fór at framleiða Jolly Cola umleið 1960. 

Í fyrstuni var Jolly framleitt av flestu donsku bryggjaríunum í samtakinum Dansk Coladrik A/S stovnað í 1959. Föroya Bjór kom við í 1960 og líka síðan eitur ein cola í Føroyum ein Jolly. Eisini í Noregi og Íslandi kundi tú fáa Jolly Cola. 

Heilt upp móti 1980 seldi Jolly upp í 80% av øllum kola í Danmark. So tóku tey stóru bryggjaríini seg burturúr samtakinum, og fóru at gera amerikanskar cola uppá lisens. Í 2001 keypti Föroya Bjór rættindini til Jolly Cola, Jolly Light og Jolly Time fyri føroyska marknaðin frá Dansk Coladrik A/S.  

Jolly í Føroyum 

Hóast harða kapping frá øðrum størri merkjum, hevur Jolly cola selt væl í Føroyum øll árini. Í dag kanst tú keypa Jolly cola, Jolly Light, Jolly Time, Jolly Orange og nú JollyX - seinasta limurin í Jolly familjuni er JollyX. Ein kola uttan sukur. Hon kom á marknaðin í juni 2022. 

kelda: www.jolly.fo

Keldur 

 Foroyabjor.fo
 Jolly.fo

Matur og drekka
Trygve Gulbranssen

Trygve Emanuel Gulbranssen (15. juni 1894 í Kristiania, Oslo - 10. oktober 1962 í Eidsberg, Østfold) var ein norskur rithøvundur, keypmaður og blaðmaður.

Útgivið: 
 Og bakom synger skogene, Aschehoug, 1933. 
Det blåser fra Dauingfjell, Aschehoug, 1934. 
Ingen vei går utenom, Aschehoug, 1935. 

Norskir rithøvundar
Føðingar í 1894
Andlát í 1962
Davy Crockett

Davy Crockett (17. august 1786 til 6. mars 1836) var ein hermaður og politikari úr Tennessee. Tvey valskeið, 1827-1831 og 1833-1835, var hann tingmaður í Amerika. Tá ið hann ikki varð afturvaldur, fór hann til Texas og fell í Alamo.

Keldur 

Amerikanskir politikarar
Hermenn
Føðingar í 1786
Andlát í 1836
Ruth Smith Savnið

Ruth Smith Savnið er eitt føroyskt savn við listarverkum eftir kendu listakvinnuna Ruth Smith. Ruth Smith Savnið er í Gamla Skúla á Vágsvegi 101 í Vági, har listarkvinnan eisini gekk í skúla sum barn. Á savninum eru oljumálningar og blýantstekningar eftir Ruth Smith. Savnið er opið eftir avtalu við onkran av nevndarlimunum. Tað var áhugafelagið Skálin við Skálá, sum tók stig til at seta á stovn eitt savn við verkum eftir Ruth Smith og William Smith. Skálin við Skálá hevði stovnandi aðalfund 24. november 1988, áðrenn felagið varð sett á stovn, hevði ein áhugabólkur arbeitt við hugskotinum um at seta eitt savn á stovn í eini trý ár. Tveir av stigtakarunum til savnið vóru Jóannes Nolsøe og Maud Benjardøgg. Savnið læt upp í Gamla Skúla í januar 1991, framsýningar hava tó eisini verið í øðrum hølum, t.d. í fimleikarhøllini í Vágs Skúla og í Bovlinghøllini í Vági. Málningarnir sum savnið eigur vóru á framsýning á Ribe Kunstmuseum í Danmark frá januar til mars 2008. Eftir tað blivu málningarnir settir í stand (restaureraðir) av Dorthe Aggerholm, konservator.

Fyrstu viku í apríl 2013 varð 100 ára føðingardagurin hjá Ruth Smith hildin í 6 dagar. Nevndin skipaði fyri Ruth Smith fagnaði, sum byrjaði 1. apríl, sum var 2. páskadagur, í Suðuroyar Musikkskúla í Framtíðini í Vági, har Hansina Iversen hevði listaframsýning, Ljómur sang, talur vóru hildnar og orgultónleikur var á skránni. Hansina er abbadóttir William Smith, Ruth var abbasystir hennara. Framsýningin helt fram alla vikuna, framsýningin í Ruth Smith Savninum varð eisini opin allar dagarnar. Mikudagin varð tiltak í Framtíðini, har Ólavur Jakobsen spældi guitar og Kinna Poulsen helt røðu um listina hjá Ruth Smith. Fríggjadagin 5. apríl, tá tað júst vóru liðin 100 ár, síðan Ruth varð borin í heim, var hátíðarløta við grøvirnar hjá báðum systkjunum, Ruth og William Smith, sum liggja grivin lið um lið í gamla kirkjugarði í Vági, sum er beint við har ið tey vuksu upp, og bert umleið 100 metrar frá Gamla Skúla, har tey bæði gingu í skúla sum børn, og har Ruth Smith Savnið nú heldur til á 1. hædd.

Keldur

Slóðir úteftir 

Søvn í Føroyum
Føroysk list
Bygningar
Vágur
Ronald Reagan

Ronald Wilson Reagan (f. 6. februar 1911 í Illinois, d. 5. juni 2004 í Kalifornia) var 40. forseti í Sambandsríki Amerika. Gamli filmsleikarin, gjørdist amerikanskur forseti 4. november 1980. Í stjórnarárum hansara var búskapurin fyri skrædli. Reagan lækkaði skattin til tess at fáa búskaparvøksur, men skattalækkingin hevði við sær, at vælferðarjáttanin minkaði stórliga. Mong fólk gjørdust illa fyri, men búskapurin blómaði. 

Hann helt fram við búskaparstevnu síni, tá ið hann var afturvaldur 6. nov. í 1984, men játtaði ógvuliga nógvan pening til vápn og ovurdýrar vápnaverkætlanir. Hetta elvdi til hall á fíggjarlógini, til at Amerika gjørdist skuldarbundin tjóð og til skrædl á virðisbrævamarknaðinum í 1987. Funnist varð eisini harðliga at Reagan hetta árið, tá ið tað spurdist, at embætismenn hansara høvdu selt Iran vápn fyri gíðslar og laið contrasdeildunum, ið bardust ímóti vinstrastjórnini í Nikaragua, vinningin.

Morðroynd

John Hinckley Jr. hevði sæð filmin Taxi Driver minst 15 ferðir og var trásettur av Jodie Foster, sum spældi við í filminum. Hann royndi fleiri ferðir at koma í samband við hana, men uttan eydnu, og tí gjørdi hann av, at fyri at hon skuldi geva honum gætur, noyddist hann at gera okkurt heilt serligt - at drepa amerikanska forsetan. So 30. mars í 1981 fór Hinckley til Hilton Hotel í Washington DC, har Ronald Reagan tann dagin skuldi halda røðu. Tá Ronald Reagan var liðugur við røðuna og var á veg aftur til bilin hjá sær, hoyrdust seks skot. Eitt rakti pressuskrivaran hjá Reagan, eitt annað rakti ein politist, og enn eitt skot rakti ein av lívverjunum hjá forsetanum. Tvey skot raktu bilin, og sætta kúlan stiklaði av bilhurðini og endaði undir arminum á Reagan, sum í skundi varð skumpaður inn í bilin og koyrdi avstað. Tey flestu vistu ikki beinanvegin, at forsetin var raktur.

Skemtligi Reagan spurdi skurðlæknan, um hann var republikanari. Læknin var demokratur, men svaraði, at “í dag eru vit øll republikanarar”. Hinckley varð roknaður sum sinnissjúkur og bleiv tí dømdur at sita á sinnissjúkrahúsi. Tað gjørdi hann til 2016, tá hann slapp út.

Hygg eisini at 

 Listi yvir forsetarnar í USA. 
 Sambandsríki Amerika.

Amerikanskir politikarar
Amerikanskir sjónleikarar
Forsetar í USA
Føðingar í 1911
Andlát í 2004
Gasageirin

Gasageirin ( ) er staddur á eysturstrond Miðjarðarhavs. Geirin hevur mark við Egyptaland í ein útsynning og Ísrael í ein sunnan, eystan og norðan. Hann er umleið 41 kilometrar langur, millum 6 og 12 kilometrar breiður og hevur eitt øki í alt 360 ferkilometrar. Geirin hevur navn sítt eftir Gasa, størsta býi í geiranum. Smali Gasageirin - har fleiri enn 1,7 mió. palestinar búgva - hevði verið undir ísraelskum ræði síðan seksdaga-kríggið í 1967. Eftir samráðingar millum palestinsku frælsisrørsluna PLO og Ísrael í Noregi í 1993, játtaði Ísrael at geva palestinum í Gasageira og vestan Jordan heimastýri. 

Íbúgvatalið var í juli 2010 umleið 1,6 milliónir, flest øll eftirkomarar eftir flóttafólkum. Ein millión av íbúgvunum vóru í mars 2005 mettir at vera palestinsk flóttafólk, tó at meginpartur teirra var føddur í Gasageiranum; eldra ættarliðið rýmdi til Gasa í palestinsku flýggjanini í 1948 eftir arabisk-ísraelska kríggið í 1948 frá summum pørtum av Bretsktyvirrádda Palestina, ið gjørdist partar av Ísrael. Íbúgvarnir eru fyrst og fremst Sunni Muslimar.

Keldur 

Ísrael
Víkar

Víkar er ein avtoftað bygd í Vágum. Víkar er niðursetubygd frá 1833, men longu í 1910 fluttu seinastu fólkini úr aftur bygdini, orsakað av frábyrgingini og ringu atkomumøguleikunum.  
Eingin lending er á Víkum, og bert slepst upp á land í góðum líkindum. Gangast má um fjøll fyri at koma úr Gásadali ella Sørvági vestur á Víkar.

Náttúran á Víkum er stórfingin og húsini í bygdini verða í dag nýtt til frítíðarhús.

Kend víkafólk 

 Rasmus Rasmussen, 1880-1961, tingmaður

Slóðir úteftir 

 Víkar á Vága kunningarstovu
 Mynd av Víkum á flickr (Ulrich Latzenhofer)

Bygdir í Føroyum
Vágar
Rasmus Rasmussen (1880)

Rasmus Rasmussen (føddur 18. mars 1880 á Víkum, deyður 30. mai 1961) var ein føroyskur keypmaður og politikkari. Hann búsettist í Fuglafirði. Rasmus Rasmussen sat á Føroya Løgtingi fyri Eysturoynna 1940–1946, fyri Sjálvstýrisflokkin 1940–1943 og fyri Fólkaflokkin 1943–1946.

Keldur 
Løgtingið 150 – Hátíðarrit, bind 2 (2002), s. 343. (PDF)

Føroyskir keypmenn
Føroyskir politikarar
Føðingar í 1880
Løgtingslimir
Politikarar úr Sjálvstýrisflokkinum
Politikarar úr Fólkaflokkinum
Andlát í 1961
Tvøroyrar Hornorkestur

Tvøroyrar Hornorkestur er eitt føroyskt hornorkestur av Tvøroyri. Tvøroyrar Hornorkestur varð stovnað í 1978. Ein av teimum, sum var við til at stovna hornorkestrið, var Hugh Watkins. Tvøroyrar Hornorkestur hevur hornblásarar úr allari oynni. Í apríl 2008 var 30-ára dagurin hátíðarhildin á Seglloftinum á Tvøroyri, og árliga Musikkstevnan varð eisini hildin í høllini í Trongisvági um somu tíð.

Keldur

Útvortis ávísingar 
 Myndagoymsla.tfthomsen.com, Myndir frá konsertini á 30-ára degnum.

Føroyskir horntónleikabólkar
Tvøroyri
Suðuroy
Planet Awards 2010

Planet Awards 2010 vóru handaðar á stórari galla veitslu á Deep í Havn hin 29. desember 2010. Fleiri ymiskir føroyskir tónleikarar og sangarar framførdu á gallaveitsluni. Tey sum framførdu vóru: Eivør, Hanus G. Johansen, Anna Faroe, Lív Næs, Grandmas Basement, Jens Marni Hansen, Eyðun Nolsøe og Kim Hansen framførdu saman.

Vinnararnir av Planet Awards 2010 

Besta útgáva: Terji & Føstufressar – Tvey  
 Besti nýggi bólkur/einstaklingur: Hamferð
 Ársins sangari: Jens Marni Hansen
 Ársins songkvinna: Anna Katrin Egilstrøð
 Ársins einstaklingur/bólkur:  The Dreams
 Ársins sangur: Grandma's Basement – Hon fær ongantíð nokk
 Ársins YouTube video: Effo-drongurin í Sørvági
 Ársins tónleikamynd: Jón K. Joensen
 Ársins herðaklapp: Rútmiska kórið í Hoydølum (fyri sangleikir síðan 1997).

Planet Awards 2010 - Tey tilnevndu 

Hesi vóru tilnevnd til at vinna Planet heiðurslønir/virðislønir 2010, tær sonevndu Planet Awards:

Besta útgáva 
Teitur – Let The Dog Drive Home
Terji & Føstufressar - Tvey
Hanus - Hørpuspælarin
SIC – Fighters They Bleed
Eivør – Larva

Besti nýggi bólkur/einstaklingur 
Grandma’s Basement
Hamferð 
Anna Faroe
Bárður Johannesen
Fróði Hansen

Ársins sangari 
Jógvan Hansen
Teitur
Hallur Joensen
Jens Marni Hansen
Brandur Enni

Ársins songkvinna 
Eivør 
Guðrið Hansdóttir 
Lív Næs
Anna Katrin Egilstrøð 
Anna Faroe

Ársins einstaklingur/bólkur 
The Dreams 
ORKA
Páll Finnur Páll 
Týr
Hanus G. Johansen

Ársins sangur 
 
Grandma’s Basement – Hon Fær Ongantíð Nokk
Anna Faroe – Walking On Fire 
Jens Marni – Gloria
Teitur – You’ll Never Leave LA
Eyðun & Kim – Far so væl

Ársins YouTube video 
Effo-drongurin
Sonhard Mariuhønan
Klæmint Klakk

Ársins tónleikamynd 
Jón K. Joensen
Eileen Sandá
Kasper Solberg

Hygg eisini at 
 Planet Awards
 Planet Awards 2009
 Planet Awards 2011
 Planet Awards 2012

Keldur

Útvortis ávísingar 
 Planet.portal.fo

Planet Awards
Føroyskur tónleikur
2010
Karolos Papoulias

Karolos Papoulias  (føddur 4. juni 1929, deyður 26. desember 2021) var grikskur politikari.

Hann var 7. forseti Grikkalands frá 12. mars 2005 til 13. mars 2015.
Áðrenn tað var hann uttanríkismálaráðharri í Grikkalandi tvær ferðir.

Statsleiðarar Grikkalands
Grikskir politikarar
Føðingar í 1929
Betrideildin

Betrideildin er heitið á bestu, føroysku fótbóltsdeildini hjá monnum. Navnið hevur deildin fingið eftir høvuðsstuðulinum, Betri samtakinum. Deildin skiftið navn í januar 2018, áðrenn tað nevndist deildin Effodeildin eftir táverandi høvuðsstuðlinum, orkufelaginum Effo, sum deildin bleiv uppkallað eftir frá februar 2012 til januar 2018. Eitt stutt skifti frá januar til 27. februar 2012 hevði besta deildin ongan høvuðsstuðul, ta tíðina var deildin nevnd Meistaradeildin. Árini 2008 - 2011 varð deildin nevnd Vodafonedeildin, uppkallað eftir táverandi høvuðsstuðlinum, Vodafone, ið keypti sær rættindini til deildina í 2008. Frá 2005-2008 var heitið Formuladeildin, uppkallað eftur táverandi høvuðsstuðli formula.fo.

føroyska landskappingin í fótbólti var í 1942. Tað árið var bert ein deild, og varð hon rópt Meistaradeildin. Hetta var eisini heitið á bestu deildini fram til 1975. Frá 1976 var besta deildin rópt 1. deild. Frá 2005 fekk besta deildin navn eftireinum høvuðssponsori.

Heiti á deildum gjøgnum árini 
 1942 - 1975  Meistaradeildin
 1976 - 2004  1. deild
 2005 - 2008  Formuladeildin
 2009 - 2011  Vodafondeildin
 2012 - 2017   Effodeildin
 2018 - Betrideildin

Gull- og silvurvinnarar 

1 Í 1944 var eingin kapping vegna bóltatrot.

Flest FM-heiti
Kelda:

Keldur 

 Grein á Wikipedia "Føroyskir fótbóltsmeistarar"
 Football.fo FSF - Fótbóltsamband Føroya

Fótbóltur í Føroyum
Meistaradeildir í fótbólti
Fótbóltskappingar í Føroyum
Effodeildin
Undrið FF

Undrið FF er eitt fótbóltsfelag úr Tórshavn, sum varð stovnað í 18. januar 2006. Felagið hevur havt lið í 3. deild hjá monnum, síðan felagið varð stovnað. Í 2010 hevði felagið tvey lið í 3. deild og eitt kvinnulið, sum leikti á hálvum vølli. Tað eina av 3. deildarliðunum vann deildina og flutti upp í aðru deild.

Tá felagið varð stovnað í 2006 var navnið Undri uttan Ð. Tað var uppkallað eftir høvuðsstuðlinum hjá felagnum, "Undri sápa". Í 2010 fekk felagið nýggjan stuðul, og so varð navnið endurnýggjað, soleiðis at Undrið kom at enda við Ð.

Keldur

Ávisingar úteftir 

 Undridff.com Heimasíðan hjá "Undrið FF".

Føroyskt fótbóltsfelag
07 Vestur

07 Vestur er føroyskt fótbóltsfelag úr Vágoynni, sum varð stovnað 6. november í 2007. 07 Vestur er úrslitið av einari samanlegging millum FS Vágar og SÍ. Árini 1993 - 2007 var eitt annað felag í Vágoynni, sum nevndist FS Vágar (Fótbóltssamtakið Vágar), tað var eitt samstarv millum SÍF og MB, og í 1998-2002 var SÍ eisini við. 07 Vestur var sum nevnt stovnað í 2007, sum navnið eisini sipar til. Fyrsti venjarin hjá 07 Vestur var Piotr Krakowski. 07 Vestur spældi í 1. deild í 2010, teir vunnu deildina og fluttu upp í Effodeildina. Teir endaðu næstniðast í bestu deildini og í 2012 spæla teir aftur í 1.

Myndir

Keldur

Slóðir úteftir 
 07vestur.fo Heimasíðan hjá 07 Vestur.

Føroyskt fótbóltsfelag
Tjaldavíkshólmur

Tjaldavíkshólmur er ein hólmur í Føroyum, hin fimmtistørsti. Hólmurin er 7,5 hektarar til støddar. Tjaldavíkshólmur er í Tjaldavík í Suðuroynni sunnanfyri Øravík og norðanfyri Hov. Ein lítil vík sum er beint við hólmin verður nevnd Trøllavík, har hevur IRF eina umlastingarstøð.

Keldur

Útvortis ávísingar 

 Umhvørvisstovan

Hólmar og sker í Føroyum
Suðuroy